## FGV fa treballs de manteniment de via en diferents trams de les línies 1, 2 i 4 del tramvia de TRAM d’Alacant

*** Les actuacions programades es prolongaran durant el mes de novembre i es realitzen fora de l’horari comercial del servici
* Els treballs tenen per objectiu reduir les vibracions i sorolls en el trajecte i augmentar el confort i el manteniment**

Ferrocarrils de la Generalitat Valenciana (FGV) ha iniciat este dilluns de matinada els treballs de manteniment de via, en concret d’esmolada, previstos en diferents trams del conjunt de la xarxa tramviària de TRAM d’Alacant.

Les intervencions programades es prolongaran durant el mes de novembre i es realitzen fora de l’horari de servici per a no alterar la circulació tramviària habitual.

Els treballs d’esmolada que ara es duen a terme tenen com a objectiu contrarestar el desgast, conegut mitjançant mesuraments fets prèviament, i retornar el carril a la seua geometria teòrica. El pressupost d’enguany ascendix a 326.700 euros.

Amb esta mena de manteniment es reduïxen problemes de vibracions, sorolls i desgastos excessius en les rodes dels trens i tramvies, i augmenta d’esta manera el confort dels viatgers i disminuïxen les possibles molèsties als veïns al pas dels tramvies.

Al seu torn, estos treballs permeten preservar la qualitat, aconseguir els nivells desitjats de fiabilitat i prolongar la vida útil d’estes instal·lacions.

Les actuacions previstes comprenen diversos trams de les línies 1, 2 i 4, que sumen 18,7 quilòmetres, i es fan des de hui fins al 27 de novembre, en un total de 25 jornades.

Estos treballs, inclosos en les labors de manteniment de via i infraestructura que es realitzen de manera contínua per part d’FGV en les línies de tramvia de TRAM d’Alacant, es desenrotllen en jornada nocturna amb un tren dotat de moles que fresen els carrils i permeten recuperar l’aspecte i prestacions originals.

Estes actuacions complementen també les accions que s’efectuen de manera habitual per part de l’empresa pública des de la Unitat de Manteniment d’Instal·lacions Fixes.

Fecha: 27/10/2025